••Evalwazzjonijiet ex post/kontrolli tal-idoneità tal-leġiżlazzjoni eżistenti

3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

(1)L-objettiv tal-Politika Komuni tas-Sajd (“PKS”), kif stabbilit fir-Regolament (UE) Nru 1380/2013 tal-Parlament Ewropew u tal-Kunsill, huwa li jiġi żgurat li l-isfruttament tar-riżorsi akkwatiċi ħajjin jikkontribwixxi għal sostenibbiltà ambjentali, ekonomika u soċjali fit-tul.

(2)L-Unjoni Ewropea approvat, permezz tad-Deċiżjoni tal-Kunsill 98/392/KE, il-Konvenzjoni tan-Nazzjonijiet Uniti tal-10 ta’ Diċembru 1982 dwar il-Liġi tal-Baħar. Permezz tad-Deċiżjoni tal-Kunsill 98/441/KE, l-Unjoni approvat il-Ftehim għall-Implimentazzjoni ta’ dik il-Konvenzjoni dwar il-Konservazzjoni u l-Ġestjoni ta’ Stokkijiet ta’ Ħut Transżonali u Stokkijiet ta’ Ħut Transżonali u Stokkijiet ta’ Ħut li Jpassi Ħafna, li fihom prinċipji u regoli fir-rigward tal-konservazzjoni u l-ġestjoni tar-riżorsi ħajjin tal-baħar. Fil-kuntest tal-obbligi internazzjonali aktar ġenerali tagħha, l-Unjoni tieħu sehem fl-isforzi li jsiru fl-ibħra internazzjonali għall-konservazzjoni tal-istokkijiet tal-ħut.

(3)Il-Konvenzjoni għall-Konservazzjoni tat-Tonna tan-Nofsinhar (“il-Konvenzjoni”), li stabbiliet il-Kummissjoni għall-Konservazzjoni tat-Tonna tan-Nofsinhar (“CCSBT” - Commission for the Conservation of Southern Bluefin Tuna) ma tipprevedix l-adeżjoni ta’ organizzazzjonijiet reġjonali ta’ integrazzjoni ekonomika, bħall-Unjoni. Sabiex tiġi promossa l-kooperazzjoni fil-konservazzjoni u fil-ġestjoni tat-Tonna tan-Nofsinhar (“SBF” - southern Bluefin Tuna), is-CCSBT ħolqot il-Kummissjoni Estiża għall-Konservazzjoni tat-Tonna tan-Nofsinhar (il-“Kummissjoni Estiża”), li fiha l-Unjoni tista’ tipparteċipa bħala membru. Id-deċiżjonijiet adottati mill-Kummissjoni Estiża jsiru deċiżjonijiet tas-CCSBT fi tmiem is-sessjoni tal-laqgħa li għaliha ġew irrapportati, sakemm is-CCSBT ma tiddeċidix bil-kontra. Il-membri tal-Kummissjoni Estiża għandhom l-istess obbligi bħall-membri tas-CCSBT, inkluża l-konformità mad-deċiżjonijiet tas-CCSBT u l-għoti ta’ kontribuzzjonijiet finanzjarji lis-CCSBT.

(4)Skont id-Deċiżjoni tal-Kunsill (UE) 2015/2437, l-Unjoni hija membru tal-Kummissjoni estiża.

(5)Is-CCSBT tadotta miżuri annwali ta’ konservazzjoni u ġestjoni permezz ta’ riżoluzzjonijiet li huma vinkolanti fuq il-membri tal-Kummissjoni Estiża, inkluż fuq l-Unjoni.

(6)Għall-kuntrarju ta’ Organizzazzjonijiet Reġjonali tal-Ġestjoni tas-Sajd (“RFMOs”) li fihom tipparteċipa l-Unjoni, l-Unjoni ma għandha l-ebda bastiment tas-sajd li jistad għat-Tonna tan-Nofsinhar u rrapportat biss qabdiet inċidentali aċċidentali ta’ din l-ispeċi fil-passat u xejn mill-2012. Madankollu, għadu xieraq li l-Unjoni tikkonforma mal-miżuri rilevanti ta’ konservazzjoni u ta’ ġestjoni adottati mis-CCSBT relatati mal-attivitajiet u mal-karatteristiċi tal-flotta tal-Unjoni u fir-rigward tal-kummerċ tat-tonna tan-Nofsinhar.

(7)Iż-żona tad-distribuzzjoni tat-Tonna tan-Nofsinhar tikkoinċidi mal-oqsma tal-Konvenzjoni tal-Kummissjoni dwar it-Tonn tal-Oċean Indjan, il-Kummissjoni għat-Tonna tal-Oċean Paċifiku Ċentrali u tal-Punent u l-Kummissjoni Internazzjonali għall-Konservazzjoni tat-Tonn tal-Atlantiku, fejn il-flotta tas-sajd bil-konz tal-Unjoni li tistad għat-tonn tropikali u speċijiet simili għat-tonn irrapportat ammonti limitati ta’ qabdiet inċidentali tat-Tonna tan-Nofsinhar fil-passat.

(8)Dan ir-Regolament jimplimenta r-riżoluzzjonijiet rilevanti tas-CCSBT, adottati sal-2020, ħlief għall-miżuri li diġà jiffurmaw parti mid-dritt tal-Unjoni. Dan ir-Regolament ikopri biss id-dispożizzjonijiet tas-CCSBT applikabbli għall-Unjoni, b’mod partikolari b’kont meħud tal-ispeċifiċità tal-flotta tal-Unjoni (l-ebda sajd immirat, esklussivament qabdiet inċidentali aċċidentali fil-passat u xejn mill-2012, l-ebda trażbord jew ħatt l-art) u l-kummerċ tat-tonna tan-Nofsinhar. Fil-prattika, il-biċċa l-kbira tal-obbligi se jiġu skattati biss jekk il-flotta tal-Unjoni aċċidentalment tagħmel qabdiet inċidentali tat-tonna tan-Nofsinhar, li ilha ma sseħħ mill-2012, u żżomm dak il-ħut abbord, xi ħaġa li sal-lum qatt ma ġiet irrapportata.

(9)Biex tiġi żgurata l-konformità mal-PKS, ġiet adottata leġiżlazzjoni tal-Unjoni biex tistabbilixxi sistema tal-Unjoni għall-kontroll, għall-ispezzjoni u għall-infurzar, li tinkludi l-ġlieda kontra s-sajd illegali, mhux irrappurtat u mhux regolat (IUU). B’mod partikolari, ir-Regolament tal-Kunsill (KE) Nru 1224/2009 jistabbilixxi sistema tal-Unjoni għall-kontroll, għall-ispezzjoni u għall-infurzar b’approċċ globali u integrat biex jiżgura l-konformità mar-regoli kollha tal-PKS. Ir-Regolament ta’ Implimentazzjoni tal-Kummissjoni (UE) Nru 404/2011 jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 1224/2009. Ir-Regolament tal-Kunsill (KE) Nru 1005/2008 jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat. Dawk ir-regolamenti diġà jinkludu dispożizzjonijiet li jkopru għadd ta’ miżuri stabbiliti fir-riżoluzzjonijiet tal-CCSBT. Għalhekk, dawk id-dispożizzjonijiet ma hemmx bżonn li jiddaħħlu f’dan ir-Regolament.

(10)F’konformità mal-Artikolu 29(2) tar-Regolament (UE) Nru 1380/2013, il-pożizzjonijiet tal-Unjoni f’RFMOs għandhom ikunu bbażati fuq l-aħjar parir xjentifiku disponibbli sabiex jiġi żgurat li r-riżorsi tas-sajd jiġu ġestiti f’konformità mal-objettivi tal-PKS, b’mod partikolari bl-objettiv li progressivament jiġu restawrati u miżmuma popolazzjonijiet ta’ stokkijiet tal-ħut ’il fuq mil-livelli tal-bijomassa li kapaċi jipproduċu rendiment massimu sostenibbli (“MSY” - maximum sustainable yield), u bl-objettiv li jiġu pprovduti kundizzjonijiet għall-industrija tal-qbid u l-ipproċessar tas-sajd ekonomikament vijabbli u kompetittivi u attività relatata mas-sajd ibbażata fuq l-art.

(11)Sabiex jiġu inkorporati malajr il-miżuri futuri tas-CCSBT fid-dritt tal-Unjoni, is-setgħa li l-atti jiġu adottati f’konformità mal-Artikolu 290 tat-Trattat dwar il-Funzjonament tal-Unjoni Ewropea jenħtieġ li tiġi ddelegata lill-Kummissjoni fir-rigward tal-informazzjoni prevista fir-Rekord tal-Bastimenti tas-CCSBT, u l-limiti taż-żmien jew il-perjodi relatati mar-rapportar għall-formoli tat-tikkettar tal-qabdiet, iż-żamma tad-dokumenti tas-CDS, it-trażmissjoni tan-notifiki u tad-dikjarazzjonijiet tat-trażbord, it-trażmissjoni tal-informazzjoni lill-Kumitat ta’ Konformità tas-CCSBT dwar il-lista ta’ bastimenti tal-IUU u r-rapporti ta’ investigazzjoni, it-trażmissjoni u t-trażmissjoni tan-notifika tad-dewmien fis-sottomissjoni tar-rapporti ta’ spezzjoni fil-port, it-trażmissjoni tar-rapport dwar il-qabdiet inċidentali, u l-iskadenzi għas-sottomissjoni tar-rapporti annwali.

(12)Il-Kontrollur Ewropew għall-Protezzjoni tad-Data ġie kkonsultat f’konformità mal-Artikolu 42(1) tar-Regolament (UE) 2018/1725 tal-Parlament Ewropew u tal-Kunsill u ta l-opinjoni tiegħu fuq … .

(13)B’mod partikolari huwa importanti li waqt il-ħidma preparatorja, il-Kummissjoni twettaq konsultazzjonijiet xierqa, inkluż fil-livell ta’ esperti, u li dawn il-konsultazzjonijiet isiru f’konformità mal-prinċipji stabbiliti fil-Ftehim Interistituzzjonali tat-13 ta’ April 2016 dwar it-Tfassil Aħjar tal-Liġijiet. B’mod partikolari, sabiex tiġi żgurata parteċipazzjoni ugwali fit-tħejjija ta’ atti delegati, il-Parlament Ewropew u l-Kunsill jirċievu d-dokumenti kollha fl-istess ħin li jirċevuhom l-esperti tal-Istati Membri, u l-esperti tagħhom sistematikament ikollhom aċċess għal-laqgħat tal-gruppi ta’ esperti tal-Kummissjoni li jindirizzaw it-tħejjija ta’ atti delegati.

ADOTTAW DAN IR-REGOLAMENT:

Artikolu 1

Suġġett

Dan ir-Regolament jistabbilixxi dispożizzjonijiet dwar il-miżuri ta’ ġestjoni, ta’ konservazzjoni u ta’ kontroll relatati mal-qabdiet inċidentali tat-Tonna tan-Nofsinhar (Thunnus maccoyii) skont il-Konvenzjoni għall-Konservazzjoni tat-Tonna tan-Nofsinhar.

Artikolu 2

Kamp ta’ applikazzjoni

Dan ir-Regolament għandu japplika għall-bastimenti tas-sajd tal-Unjoni li jistadu fiż-żona tad-distribuzzjoni tat-Tonna tan-Nofsinhar skont il-Konvenzjoni għall-Konservazzjoni tat-Tonna tan-Nofsinhar u għall-Istati Membri li jimportaw, jesportaw jew jagħmlu riesportazzjoni tat-Tonna tan-Nofsinhar.

Artikolu 3

Definizzjonijiet

Għall-finijiet ta’ dan ir-Regolament japplikaw id-definizzjonijiet li ġejjin: